Esimese kuue päeva jooksul pole politsei täheldanud massilisi uuest seadusest tulenevaid liiklusrikkumisi, küll teevad neile aga endiselt muret purjus peaga roolikeerajad ja kiiruseületajad, vahendas "Aktuaalne kaamera".    Põhja prefektuuri liiklusteenistuse vanem Sirle Pai ei tee saladust, et käib nüüd jälle üle pika aja, liiklusseadus taskus, ja vajadusel veab näpuga järge, milline rikkumine millise seadusepügala alla käib.    "Mingisugust uut käitumistrendi ei ole liikluses täheldatud, inimesed liiklevaid ikka samadel alustel nagu nad seda seni on teinud. Mis on aga muutunud nii liiklejate kui ka politseinike jaoks, on paragrahvide numbrid, ja see võtab palju seletamist, et mida miski paragrahv ikka tähendab, mida rikuti. Üldiselt ollakse üsna teadlikud ja kursis uue liiklusseadusega," nentis Pai.    Seega uute reeglitega vähemalt esialgu probleeme pole, paraku ei saa aga sama öelda nende reeglite kohta, mis kehtinud  aastakümneid.    See, et meie maanteedel liikuvate veokite tehniline sisukord liiga tihti mitte mingisugust kriitikat ei kannata, et veokijuhid töötavad magamata, et ikka ja jälle purjus peaga rooli istutakse ja kihutatakse tähendab paraku, et tänavu ei ole möödunud ainsatki kuud, mil liiklusohvrite arv oleks olnud mullusest väiksem.    "Jätkuvalt on suur mure purjus pea ja selle järel tuleb suur kiirus. Ka kõik juunis läbi viidud operatsioonid näitasid, et väga kergekäeliselt istutakse  purjus peaga rooli," märkis Pai.    Politsei tuletab autojuhtidele meelde, et uute reeglite järgi ei tohi enam mobiiltelefoni käes hoida ega sellega rääkida ei linnas ega maanteel. Ning selle reegli eiramise osas 100 päeva pikkust armuaega pole mõtet loota.